ລມຕ ການ​ຕ່າງປະ​ເທດເທີ​ກີ ທໍາ​ການ​ຢ້ຽມຢາມ​ຊີ​ເຣຍ
ເທີ​ກີ​​​ວ່າ ຕົນ​​ໝົດ​ຄວາມ​ອົດທົນ​​ໃຈ​ເຢັນ​ ກັບ​ຊີ​ເຣຍແລ້ວ ແລະ ລມຕ ຕ່າງປະເທດຈະກົດດັນໃຫ້​ ຊີ​ເຣຍຍຸດ​ເຊົາ​ ການ​ເຂັ່ນຂ້າພວກ​ປະ​ທ້ວງ.
ລັດຖະມົນຕີການຕ່າງປະເທດເທີກີ ທໍາການຢ້ຽມຢາມຊິເຣຍໃນວັນອັງຄານມື້ນີ້ ເພື່ອກົດດັນ ໃຫ້ຊີເຣຍ ຍຸດເຊົາການປະຫັດປະຫານເຂັ່ນຂ້າພວກປະທ້ວງຂອງຝ່າຍຄ້ານ ການເດີນທາງຂອງທ່ານ Ahmet Davutoglu ໄປຍັງຊີເຣຍ ໄດ້ມີຂຶ້ນຫລັງຈາກທີ່ເທີກີ ໄດ້ກ່າວວ່າ ຕົນແມ່ນໄດ້ໝົດຄວາມອົດທົນໃຈເຢັນກັບຊີເຣຍປະເທດເພື່ອນບ້ານນັ້ນແລ້ວ ແລະກໍຕິດຕາມມາຫຼັງຈາກຫລາຍປະເທດອາຣັບໃນເຂດອ່າວເປີເຊຍ ຄື Saudi Arabia, Kuwait, ແລະ Bahrain ໄດ້ຮຽກໂຕເອກອັກຄະ ລັດຖະທູດຂອງຕົນ ຄືນຈາກຊີເຣຍ ນາຍົກລັດຖະມົນຕີເທີກີ ທ່ານ Recep Tayyip Erdogan ໄດ້ກ່າວວ່າ ທ່ານ Davutoglu ຈະສົ່ງສານທີ່ເດັດຂາດ ໃຫ້ຄະນະນໍາພາຂອງຊີເຣຍ ປະທານາທິບໍດີຊີເຣຍ ທ່ານ Bashar al-Assad ກໍາລັງປະເຊີນກັບຄວາມກົດດັນເພີ່ມຂຶ້ນ ຈາກນາໆຊາດ  ໃຫ້ຢຸດເຊົາການປະຕິບັດງານທາງທະຫານ ເພື່ອປາບປາມພວກປະທ້ວງນັ້ນ ພວກບັກເຄື່ອນໄຫວເພື່ອສິດທິມະນຸດ ກ່າວວ່າ ກອງກໍາລັງຂອງຊິເຣຍທີ່ໜູນຫຼັງໂດຍລັດຖັງ ໄດ້ສັງຫານປະຊາຊົນຫຼາຍຮ້ອຍຄົນ ທີ່ເມືອງຮາມາ ທາງພາກກາງ ຂອງປະເທດ ແລະເມືອງ Deir el-Zour ທາງພາກຕະເວັນອອກ ແລະເຂດອື່ນໆອີກ ໃນສອງສາມມື້ຜ່ານມານີ້ ສ່ວນໂຄສົກຂອງກະຊວງການຕ່າງປະເທດສະຫະລັດ ທ່ານ Mark Toner ກ່າວວ່າ ທາງ ວໍຊິງຕັນ ຮູ້ສຶກມີກໍາລັງໃຈທີ່ບັນດາປະເທດອາຣັບໄດ້ເອົາທ່າຢືນທີ່ແຂງກະດ້າງຂຶ້ນ ຕໍ່ຊິເຣຍ ນັ້ນ ແລະເຫັນວ່າ ມັນເປັນຮ່ອງຮອຍທີ່ສະແດງໃຫ້ເຫັນຕື່ມເຖິງການປະນາມຂອງປະຊາຄົມ ນາໆຊາດ ຕໍ່ການກະທໍາຕ່າງໆຂອງທ່ານ Assad ນັ້ນ